ช็อปหุ้นนํ้ามัน-ก๊าซโลก
แอสเซท พลัส ออกกองทุนออพพอร์ทูนิตี้ 1 ลงทุนหุ้นน้ำมัน ก๊าซ พลังงานทั่วโลก หวัง 5% ใน 5 เดือน
16 มี.ค. 2558

แอสเซท พลัส ออกกองทุนออพพอร์ทูนิตี้ 1 ลงทุนหุ้นน้ำมัน ก๊าซ พลังงานทั่วโลก หวัง 5% ใน 5 เดือน
นายรัชต์ โสดสถิตย์ กรรมการผู้จัดการ บริษัทหลักทรัพย์จัดการกองทุน (บลจ.) แอสเซท พลัส เปิดเผยว่า บลจ.แอสเซท พลัส ได้ออกกองทุนเปิดแอสเซทพลัสออพพอร์ทูนิตี้ 1 (ASP-OPPORTUNITY1) มีเป้าหมายเลิกโครงการที่ 5% ภายใน 5 เดือน เสนอขายครั้งเดียวในวันที่ 17-24 มี.ค. 2558 ลงทุนขั้นต่ำเพียง 5,000 บาท
“กองทุนจะมุ่งลงทุนในสินทรัพย์เด่นที่ผู้จัดการกองทุนเล็งเห็นโอกาสสร้างผลตอบแทนได้ตามเป้าหมายในแต่ละช่วงจังหวะ จึงเป็นทางเลือกในช่วงตลาดผันผวน เนื่องจากมีพอร์ตที่ยืดหยุ่นกระจายการลงทุนได้หลากหลาย” นายรัชต์ กล่าว
ทั้งนี้ กองทุนจัดตั้งเป็นกองทุนรวมผสมไม่กำหนดสัดส่วนการลงทุนในตราสารทุนและลงทุนในต่างประเทศได้ไม่เกิน 79% ของมูลค่าทรัพย์สินสุทธิ มีนโยบายลงทุนได้ทุกสินทรัพย์ทั้งในและต่างประเทศ ป้องกันความเสี่ยงจากอัตราแลกเปลี่ยนทั้งจำนวน โดยจะปรับสัดส่วนการลงทุนระหว่างตราสารทุนและตราสารหนี้ได้ 0-100% 
สำหรับกลยุทธ์การลงทุนจะเลือกหุ้นรายตัวจากหุ้นกลุ่มที่เกี่ยวกับห่วงโซ่อุปทานน้ำมันและก๊าซธรรมชาติทั้งในและต่างประเทศ อาทิ กลุ่มสำรวจและขุดเจาะ กลุ่มผู้ให้บริการเกี่ยวกับขุดเจาะน้ำมัน กลุ่มวางท่อและกักเก็บน้ำมัน กลุ่มโรงกลั่น กลุ่มจัดจำหน่ายไปยังผู้บริโภค กลุ่มพลังงานทางเลือก ควบคู่กับการลงทุนในกองทุนอีทีเอฟพลังงาน เพื่อกระจายการลงทุน
นายรัชต์ กล่าวว่า ราคาน้ำมันในตลาดโลกปรับตัวลงกว่า 50% ในรอบ 1 ปีที่ผ่านมา ส่งผลให้หุ้นบางตัวในกลุ่มที่เกี่ยวข้องกับห่วงโซ่อุปทานน้ำมันและก๊าซธรรมชาติทั่วโลกปรับตัวลงต่ำกว่ามูลค่าพื้นฐาน ขณะที่หุ้นยังมีปัจจัยพื้นฐานที่แข็งแกร่ง จึงเป็นโอกาสลงทุน อีกทั้งหากราคาน้ำมันปรับตัวสูงขึ้นในอนาคตจะทำให้ผลตอบแทนจากการลงทุนปรับเพิ่มขึ้น
“ราคาน้ำมันในปัจจุบันอยู่ต่ำกว่าต้นทุนการผลิตรวมของผู้ผลิตที่มีต้นทุนสูงหลายราย เช่น รัสเซีย แคนาดาและกลุ่มประเทศในอเมริกาใต้ จึงอาจเห็นอุปทานน้ำมันลดลงจากการชะลอการผลิต เพื่อรักษากำไรในการประกอบกิจการ น้ำมันจึงมีโอกาสปรับตัวขึ้น บริษัทจึงคาดการณ์ราคาน้ำมันปลายปีนี้ไว้ที่ 60-70 เหรียญสหรัฐ/บาร์เรล” นายรัชต์ กล่าว